Shewanella putrefaciens
Shewanella putrefaciens je Gram-negativna pleomorfna bakterija. Izolirana je iz morskih ekosistema, kao i iz anaerobnih pješčara u Morrisonovim formacijama u Novom Meksiku. S. putrefaciens je također i fakultativni anaerob sa metaboličkim mogućnostima reduciranja željeza i mangana, tj. ona može koristiti željezo i mangan kao terminalni primalac elektrona u elektronskom transportnom lancu (za razliku od aerobnih organizama koji moraju koristiti kisik u ove svrhe). Ona je također i jedan od organizama povezanih sa smradom truljenja ribe, jer je morski organizam koji proizvodi trimetilamin (zbog toga i njeno latinsko ime putrefaciens, od putrid - truhlo, gnjilo) U čvrstom i tečnom mediju, S. putrefaciens se najčešće može prepoznati po svojoj jarkoj ružičastoj boji. U čvrstom mediju, kolonije ove bakterije su okrugle, ružičaste i vrlo brzo rastu. Organizam također vrlo brzo raste i u tečnom mediju, te će tečnosti dati pretežnu ružičastu nijansu. Na agar pločama sa krvlju, kolonije su obično konveksne i velike, sa smeđim pigmentom uzrokujući da agar oko kolonija poprimi zelenkastu nijansu. S. putrefaciens su bezlaktozni fermentari na MacConkeyjevim agar pločama. Kao i sve vrste roda Shewanella, ovaj organizam proizvodi vodik-sulfid na TSI agar testu. Iako je veoma rijetko djeluje patogeno za ljude, postoje slučajevi infekcije i bakterijemije uzrokovane bakterijom S. putrefaciens. S. putrefaciens je jedna od nekoliko vrsta bakterija za koje je dokazano da uzimaju energiju reducirajući uranij(VI) u U(IV), za šta se smatra da je važno u stvaranju depozita uranija. Zapravo, soj CN32 je vrlo raznovrstan u metabolizmu te je u mogućnosti reducirati metale, metaloide pa čak i radionuklide umjesto kisika tokom anaerobskog rasta. Ovo je dokazano da uključuje slučajeve (ne ograničavajući se samo na navedene) Fe(III)->Fe(II), Mn(IV)->(preko privremenog Mn(III))->Mn(II), V(V)->V(IV), Tc(VII)->Tc(V/IV) i U(VI)->U(IV).